## Odluka o proglašenju Zakona o osnutku Hrvatske kontrole zračne plovidbe

### NN 19/1998 (13.2.1998.), Odluka o proglašenju Zakona o osnutku Hrvatske kontrole zračne plovidbe

# ZASTUPNIČKI DOM HRVATSKOGA DRŽAVNOG SABORA

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O OSNUTKU HRVATSKE KONTROLE ZRAČNE PLOVIDBE**

Proglašavam Zakon o osnutku Hrvatske kontrole zračne plovidbe, koji
je donio Zastupnički dom Hrvatskoga državnog sabora na sjednici 30. siječnja
1998.

Broj: 081-98-288/1
Zagreb, 5. veljače 1998.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O OSNUTKU HRVATSKE KONTROLE ZRAČNE PLOVIDBE**

I. TEMELJNE ODREDBE

*Osnivanje Društva*

Članak 1.

(1) Ovim se Zakonom osniva društvo s ograničenom odgovornošću za obavljanje
poslova kontrole zračne plovidbe u Republici Hrvatskoj (u daljnjem tekstu:
Društvo)

(2) Na Društvo se, ukoliko ovim Zakonom nije drukčije propisano, primjenjuju
propisi koji vrijede za društvo s ograničenom odgovornošću.

*Ime tvrtke*

Članak 2.

(1) Tvrtka Društva iz članka 1. ovoga Zakona je: Hrvatska kontrola zračne
plovidbe, društvo s ograničenom odgovornošću.

(2) Skraćeni naziv tvrtke je: Hrvatska kontrola zračne plovidbe d.o.o.

(3) Engleski naziv tvrtke glasi: CROATIA CONTROL, Croatian Air Navigation
Services, Limited.

(4) Skraćeni naziv tvrtke na engleskom jeziku je: CROATIA CONTROL Ltd.

*Sjedište društva*

Članak 3.

Sjedište Društva je u Zagrebu.

*Osnivač društva*

Članak 4.

Osnivač i jedini član Društva je Republika Hrvatska.

*Predmet poslovanja Društva*

Članak 5.

(1) Predmet poslovanja Društva je od interesa za Republiku Hrvatsku.

(2) Poslovanje Društva obuhvaća sljedeće djelatnosti:

1) pružanje usluga u zračnoj plovidbi,

2) provedba operativnih i središnjih operativnih poslova zračne plovidbe,
a posebice kontrola zračnog prometa, poslovi uzbunjivanja, letnih informacija
i preduzletnog informiranja s ciljem sigurnoga, redovitog i nesmetanog
odvijanja zračnog prometa, te obrada i pohranjivanje podataka o letu, prosljeđivanje
informacija od značenja za sigurnost zračnog prometa, upravljanje protokom
zračnog prometa i korištenjem zračnog prostora,

3) prikupljanje, obrada i objavljivanje zrakoplovnih informacija, uključujući
objavljivanje posebnih publikacija,

4) utvrđivanje operativnih zahtjeva za sustave kontrole zračnog prometa,
sustave za posluživanje i nadzor, opremu i infrastrukturu i sl.,

5) planiranje i skrb o strukturi zračnog prostora i letačkim postupcima,
uzimajući u obzir interese civilnih i vojnih korisnika te zaštitu okoliša,

6) razvoj, izgradnja, održavanje, nadzor i potvrđivanje ispravnosti
postrojenja, sustava i uređaja kontrole zračne plovidbe i zrakoplovne meteorologije,

7) zrakoplovno meteorološka motrenja i motrenja za klimatologiju aerodroma
te sastavljanje i razmjena zrakoplovnih meteoroloških izvješća,

8) izrada zrakoplovnih meteoroloških prognoza i posebnih upozorenja
za aerodrome i rute u zračnom prostoru iz stavka 4. ovoga članka, priprema
zrakoplovne meteorološke dokumentacije te osiguravanje i drugih obveza
koje proizlaze iz ICAO dokumenata,

9) provedba i usklađivanje operativnih, razvojnih i međunarodnih poslova
i zadaća u međunarodnim organizacijama, posebice ICAO-u i EUROCONTROL-u,

10) stručna izobrazba i usavršavanje osoblja potrebnog za obavljanje
poslova,

11) izvoz i uvoz za potrebe Društva,

12) ostali poslovi i operacije koje su u funkciji sigurnog obavljanja
zračnoga prometa.

(3) Statutom Društva može se utvrditi da Društvo obavlja i druge poslove.

(4) Društvo obavlja poslove pružanja usluga u zračnoj plovidbi u zračnom
prostoru Republike Hrvatske, u zračnom prostoru iznad Jadranskog mora izvan
teritorijalnih voda Republike Hrvatske do granica utvrđenih međunarodnim
ugovorima koji obvezuju Republiku Hrvatsku i u zračnom prostoru druge države
koja je Društvu povjerila provedbu kontrole zračne plovidbe. Istodobno
Društvo ne može obavljati kontrolu zračne plovidbe u zračnom prostoru kontrola
kojega je povjerena pravnoj osobi druge države.

(5) Djelatnosti iz stavka 2. ovoga članka Društvo obavlja u skladu sa
Zakonom o zračnom prometu, međunarodnim ugovorima, međunarodnim standardima
te međunarodnim običajima i praksi kao i propisima donesenim za provedbu
navedenih akata.

*Trajanje Društva*

Članak 6.

Vrijeme trajanja Društva nije ograničeno.

*Temeljni kapital Društva*

Članak 7.

(1) Temeljni kapital Društva jednak je knjigovodstvenoj vrijednosti
imovine iskazanoj u Bilanci Uprave kontrole leta u sastavu Ministarstva
pomorstva, prometa i veza, sa stanjem na dan 31. prosinca 1997.

(2) Poslovni udjel osnivača jednak je njegovom udjelu u temeljnom kapitalu.

*Prihod Društva*

Članak 8.

(1) Društvo ostvaruje prihod iz:

1) naknada od korisnika za uporabu uređaja i usluga Društva,

2) državnog proračuna Republike Hrvatske,

3) drugih izvora u skladu s propisima.

(2) Naknada iz stavka 1. točke 1. ovoga članka, ne naplaćuje se za:

1) državne zrakoplove Republike Hrvatske (zrakoplovi koji se koriste
u vojne, policijske i carinske svrhe),

2) strane državne zrakoplove na temelju uzajamnosti,

3) zrakoplove u pokusnom letu i letu za izobrazbu letačkog osoblja,
ako se na tim letovima ne prevoze putnici i/ili teret,

4) druge zrakoplove izuzete na temelju izuzeća koje utvrdi Eurocontrol.

(3) Sredstva u visini naknade iz stavka 2. točke 1. i 2. ovoga članka,
osiguravaju se u državnom proračunu Republike Hrvatske. Visina naknade
utvrđuje se posebnim ugovorom između Društva i Vlade Republike Hrvatske.

(4) Visinu naknada iz stavka 1. točke 1. ovoga članka, utvrđuje Društvo
sukladno s preuzetim obvezama iz međunarodnih ugovora.

*Odgovornost za štetu*

Članak 9.

(1) Društvo odgovara za štetu učinjenu trećim osobama ukupnom svojom
imovinom.

(2) Osnivač Društva jamči za štetu Društva učinjenu trećim osobama u
obavljanju poslova iz svoga predmeta poslovanja.

(3) U slučaju nadoknade štete, prema stavku 2. ovoga članka, osnivač
Društva ima pravo na povrat sredstava.

(4) Društvo je obavezno osigurati se od rizika štete.

*Obveza dostavljanja podataka i osiguranje prednosti pri rješavanju
zahtjeva*

Članak 10.

Ovlaštena tijela državne uprave i druge pravne osobe obvezne su dostavljati
podatke koji se odnose na sigurno, redovito i nesmetano odvijanje zračnog
prometa, radi prikupljanja, obrade i objavljivanja tih podataka na propisani
način, osigurati Društvu prednost pri rješavanju zahtjeva koji se odnose
na telekomunikacije ili prosljeđivanje informacija od značenja za sigurnost
zračnog prometa, ako to Društvo zahtijeva.

*Poslovi koje Društvo obavlja za potrebe oružanih snaga Republike
Hrvatske*

Članak 11.

(1) Društvo koje obavlja poslove i zadaće kontrole zračnoga prometa,
te druge poslove i zadaće koje se odnose na zračnu plovidbu, za potrebe
oružanih snaga Republike Hrvatske, uz uvjete, način i opseg utvrđen posebnim
ugovorima između Ministarstva obrane i Društva, uz prethodnu suglasnost
Vlade Republike Hrvatske.

(2) Ovlašćuje se ministar ovlašten za poslove zračnog prometa, da uz
suglasnost ministra obrane donese poseban propis kojim će se ustrojiti
odgovarajuća tijela, radi provedbe ugovora iz stavka 1. ovoga članka.

*Osnivanje podružnica Društva*

Članak 12.

(1) Društvo osniva i ukida podružnice, uzimajući u obzir sigurnost zračne
plovidbe, potrebe korisnika zračnog prostora, gospodarsku opravdanost,
vrstu i opseg predviđenoga zračnog prometa, mogućnost Društva i interese
obrane Republike Hrvatske.

(2) Podružnice se osnivaju za aerodrome koji su dužni Društvu dati na
korištenje potrebne objekte, prostorije i zemljište te osigurati korištenje
sredstava i objekata infrastrukture. Posebnim ugovorom Društvo i aerodromi
utvrđuju međusobna prava i obveze te druge odnose od značaja za rad podružnice.

(3) Aerodromi za koje Društvo nije osnovalo podružnicu sukladno odredbi
stavka 1. ovoga članka, mogu Društvu podnijeti zahtjev za osnivanje podružnice
na svoj teret.

*Povjeravanje poslova drugim pravnim osobama*

Članak 13.

(1) Društvo može, uz prethodnu suglasnost Vlade Republike Hrvatske,
povjeriti drugim pravnim osobama određene poslove iz svoje djelatnosti,
čije obavljanje od strane drugih pravnih osoba ne može dovesti u pitanje
sigurnost zračnog prometa.

(2) Ugovorom između Društva i druge pravne osobe, kojoj se povjerava
obavljanje pojedinih poslova, utvrđuju se prava i obveze ugovornih strana.

(3) Stručni nadzor povjerenih poslova pravnim osobama iz stavka 1. ovoga
članka obavlja Društvo.

*Statut Društva*

Članak 14.

(1) Društvo ima Statut koji obavezno sadrži odredbe o:

1) tvrtki i sjedištu Društva,

2) podrobnom određenju poslova iz djelatnosti Društva,

3) iznosu temeljnog kapitala,

4) osnovama unutarnjeg ustrojstva Društva,

5) ovlasti Skupštine,

6) ovlasti Uprave,

7) ovlasti Nadzornog odbora,

8) vrijednosti zajma iznad koje Uprava, kad ga uzima ili daje, mora
pribaviti suglasnost Nadzornog odbora,

9) vrijednost stvari ili prava koja čine dugotrajnu imovinu za koje,
kad se prodaju ili kupuju, Uprava mora pribaviti suglasnost Nadzornog odbora,

10) uvjetima i načinu uporabe zapisa podataka, kao i dostupnosti i objavljivanju
podataka, poglavito ako se podaci odnose na osobe ili na prosljeđivanje
informacija o zrakoplovima u letu,

11) poslovnoj tajni,

12) izvješćivanju zaposlenih,

13) načinu i obliku priopćenja Društva,

14) suradnji sa sindikatom,

15) unapređenju zaštite okoliša.

(2) Statut Društva donosi Skupština Društva.

(3) Statut Društva potvrđuje Hrvatski državni sabor.

II. TIJELA DRUŠTVA

*Tijela Društva*

Članak 15.

Tijela Društva su Uprava, Nadzorni odbor i Skupština.

1. UPRAVA

*Sastav Uprave*

Članak 16.

(1) Zadaće i poslove Uprave Društva obavlja direktor Društva.

(2) Direktora imenuje Nadzorni odbor, na vrijeme od pet godina, na temelju
javnog natječaja, uz uvjete utvrđene Statutom Društva. Ista osoba može
se ponovno imenovati za direktora.

(3) Direktora Društva može Skupština opozvati i prije isteka roka na
koji je imenovan.

*Direktor*

Članak 17.

(1) Direktor vodi poslove Društva na vlastitu odgovornost, s pozornošću
urednog i savjesnog gospodarstvenika, u interesu osnivača Društva.

(2) Direktor može donositi odluke o pojedinim poslovima samo uz suglasnost
Nadzornog odbora, u slučajevima utvrđenima ovim Zakonom ili Statutom Društva.

*Zastupanje Društva i davanje prokure*

Članak 18.

(1) Direktor zastupa Društvo neograničeno.

(2) Direktor može dati drugoj osobi prokuru uz suglasnost Nadzornog
odbora.

(3) Pismenu punomoć za obavljanje određenih poslova, sklapanje pojedinih
ugovora ili ugovora do vrijednosti utvrđene Statutom, daje direktor samostalno,
u okviru svojih ovlasti.

*Izvješćivanje Nadzornog odbora*

Članak 19.

(1) Direktor izvješćuje Nadzorni odbor o poslovnoj politici, tijeku
poslova i stanju Društva pod uvjetima i na način utvrđen Statutom Društva,
ovim Zakonom i drugim propisima.

(2) Direktor je dužan na zahtjev predsjednika ili najmanje dva člana
Nadzornog odbora podnijeti izvješće o poslovanju Društva.

(3) Direktor dostavlja i podnosi godišnje izvješće o poslovanju, godišnje
financijsko izvješće i izvješće o stanju Društva, Nadzornom odboru i Skupštini.

2. NADZORNI ODBOR

*Sastav Nadzornog odbora*

Članak 20.

(1) Nadzorni odbor čini pet članova od kojih četiri bira i opoziva Skupština
Društva, a jedan član bira se iz reda zaposlenika.

(2) Članovi Nadzornog odbora biraju se na vrijeme od četiri godine i
mogu biti ponovno birani.

(3) Član Nadzornog odbora ne može biti direktor.

(4) Članovi Nadzornog odbora moraju svoju dužnost obavljati na dobrobit
Društva.

(5) Statutom Društva propisat će se način predlaganja i izbora te opoziva
člana Nadzornog odbora iz reda zaposlenika.

*Prava i obveze članova Nadzornog odbora*

Članak 21.

(1) Član Nadzornog odbora može dati ostavku, koju u pisanom obliku podnosi
Skupštini.

(2) Članu Nadzornog odbora prestaje mandat ako postane direktor Društva.

(3) Na mjesto člana Nadzornog odbora koji je dao ostavku ili je opozvan,
izabrat će se novi član, sukladno sa Statutom Društva.

(4) Članovima Nadzornog odbora pripada novčana nagrada za obavljanje
dužnosti, u visini koju određuje Skupština.

(5) Članovi Nadzornog odbora imaju pravo i na naknadu učinjenih izdataka
u svezi s obavljanjem svojih dužnosti.

(6) Predsjednika i zamjenika predsjednika Nadzornog odbora biraju članovi
Nadzornog odbora iz svojih redova.

(7) Predsjednik Nadzornog odbora vodi sjednice, predstavlja Nadzorni
odbor i zastupa ga prema upravi Društva. U slučaju spriječenosti, predsjednika
Nadzornog odbora zamjenjuje njegov zamjenik.

(8) O svom radu Nadzorni odbor donosi poslovnik.

*Nadzor poslovanja Društva*

Članak 22.

Nadzorni odbor obavlja nadzor nad vođenjem poslova Društva, sukladno
sa zakonom i drugim propisima.

*Davanje suglasnosti Nadzornog odbora*

Članak 23.

(1) Nadzorni odbor daje suglasnost direktoru na:

1. planove razvoja i ulaganja u stalna sredstva Društva (investicije),

2. godišnji plan poslovanja, koji mora sadržavati i projekciju tijeka
novca po mjesecima za tekuću godinu te značajne promjene navedenih planova,

3. uzimanje i davanje zajma iznad vrijednosti određene Statutom,

4. prodaju i kupnju stvari i prava koja čine dugotrajnu imovinu, iznad
vrijednosti određene Statutom.

5. imenovanje prokuriste od strane direktora.

(2) U slučaju da Nadzorni odbor uskrati suglasnost direktoru na akte
iz stavka 1. ovoga članka, direktor može tražiti od Skupštine da donese
konačnu odluku.

3. SKUPŠTINA

*Sastav Skupštine*

Članak 24.

(1) Skupštinu Društva čine ministar ovlašten za poslove zračnog prometa,
ministar financija i ministar obrane.

(2) Predsjednik Skupštine Društva je ministar ovlašten za poslove zračnog
prometa.

Ovlaštenje Skupštine

Članak 25.

(1) Skupština odlučuje o svim pitanjima sukladno s ovim Zakonom, Statutom
Društva i drugim propisima.

(2) O korištenju i raspodjeli dobiti Društva odlučuje Skupština.

III. OVLASTI MINISTRA U SLUČAJU ŠTRAJKA

*Zadaci ministra*

Članak 26.

(1) Ministar ovlašten za poslove zračnog prometa ovlašćuje se da u slučaju
štrajka u Društvu, odlukom utvrdi najnužnije odvijanje zračnoga prometa,
radi zaštite posebnih interesa Republike Hrvatske, drugih pravnih osoba
ili građana na određenom području.

(2) Radnici koji obavljaju poslove i zadaće u provedbi odluke iz stavka
1. ovoga članka, dužni su za vrijeme štrajka provoditi naloge koje daje
direktor. Radniku koji ne provede naloge direktora, prestaje radni odnos.

IV. NADZOR

*Nadzor*

Članak 27.

(1) Upravni nadzor u provođenju ovoga Zakona i propisa donesenih na
temelju ovoga Zakona, obavlja ministarstvo ovlašteno za poslove zračnog
prometa.

(2) Inspekcijski nadzor u provođenju ovoga Zakona obavlja se prema odredbama
zakona kojim se uređuje zračni promet.

V. PRIJELAZNE I ZAVRŠNE ODREDBE

*Prijenos vlasništva*

Članak 28.

Obvezuje se Vlada Republike Hrvatske da u vlasništvo Društva prenese
sredstva (nekretnine, pokretnine i materijalna prava) koja je na dan 31.
prosinca 1997. koristila Uprava kontrole leta u sastavu Ministarstva pomorstva,
prometa i veza.

*Usklađivanje poslovanja i upis u trgovački registar*

Članak 29.

(1) Ravnatelj Uprave kontrole leta u sastavu Ministarstva pomorstva,
prometa i veza poduzet će potrebne radnje za upis Društva u sudski registar,
u roku od 90 dana od stupanja na snagu ovoga Zakona.

(2) Potrebne akte za obavljanje radnji iz stavka 1. ovoga članka, donijet
će Vlada Republike Hrvatske u roku od 60 dana od stupanja na snagu ovoga
Zakona.

*Početak rada Društva*

Članak 30.

(1) Društvo počinje radom s danom upisa u sudski registar.

(2) Do upisa Društva u sudski registar, poslove Društva obavlja Uprava
kontrole leta u sastavu Ministarstva pomorstva, prometa i veza.

*Preuzimanje službenika i namještenika*

Članak 31.

Društvo preuzima službenike i namještenike Uprave kontrole leta u sastavu
Ministarstva pomorstva, prometa i veza koji su na dan stupanja na snagu
ovoga Zakona zaposleni u Upravi kontrole leta u sastavu Ministarstva pomorstva,
prometa i veza.

*Propisi koji se stavljaju izvan snage*

Članak 32.

Danom primjene ovoga Zakona prestaju važiti odredbe Zakona o zračnoj
plovidbi ("Narodne novine", br. 53/91., 26/93. i 109/93.) i članka 13.
Zakona o ustrojstvu i djelokrugu rada ministarstava i državnih upravnih
organizacija ("Narodne novine", br. 72/94., 92/96. i 131/97.), u dijelu
koji se odnosi na kontrolu leta, a koje su u suprotnosti s ovim Zakonom.

*Stupanje na snagu*

Članak 33.

Ovaj Zakon stupa na snagu osmoga dana od dana objave u "Narodnim novinama".

Klasa: 343-01/97-01/01
Zagreb, 30. siječnja 1998.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 19/1998-2270